დანიო
დანიო (ლათ. Danio) — თევზების გვარი კობრისებრთა ოჯახისა. ცნობილია 25-მდე სახეობა. სხეულის სიგრძე 5–6 ან 10–15 სმ-ია. ტანი გვერდებიდან შებრტყელებულია. შეფერილობა კაშკაშაა. გავრცელებული არიან ინდოეთის, მიანმარის, მალაიზიისა და ინდონეზიის გამდინარე წყალსატევებში, ზოგიერთ სახეობას შეუძლია წყლით დაფარულ ბრინჯის მინდვრებზე ცხოვრება. ქარავნული თევზებია, იკვებებიან პლანქტონით. ჰყავთ აკვარიუმებში; უფრო მეტად — თეთრზოლიანი დანიო (D. albolineatus), წინწკლებიანი დანიო (D. nigrofasciatus) და დანიო-რერიო (D. rerio). ამ უკანასკნელს გამოარჩევს სხეულის გასწვრივ გამავალი მუქი ლურჯი და ოქროსფერი ზოლები. „დანიო“ ბენგალურ ენაზე „ბრინჯის მინდვრისას“ ნიშნავს. XIX საუკუნის დასაწყისში გვარი პირველმა აღწერა ფრენსის ბიუკენენ-ჰამილტონმა, რომელმაც მასში ორი სახეობა შეიყვანა — D. dangila და D. rerio. მოგვიანებით, როდესაც ბევრი სხვა სახეობა აღწერეს, გვარი ორად გაყვეს: დიდი ზომის სახეობები დატოვეს Danio-ში, ხოლო მცირე ზომის სახეობები შეიყვანეს ახალ გვარში — ბრაქიდანიო (Brachydanio). 1991 წელს ეს ორი გვარი კვლავ გააერთიანეს, თუმცა ყველაზე დიდი სახეობები Devario-ს გვარში გადაიყვანეს.